Dôvodová správa

A. Všeobecná časť

Návrh nariadenia vlády Slovenskej republiky o sprístupňovaní pyrotechnických výrobkov na trhu predkladá predseda Úradu pre normalizáciu, metrológiu a skúšobníctvo Slovenskej republiky v súlade s Plánom legislatívnych úloh vlády Slovenskej republiky na rok 2014, ktorý vláda Slovenskej republiky schválila uznesením vlády Slovenskej republiky č. 696 zo 4. decembra 2013 a v spojení s listom číslo 10046/2014/KPV, ktorým predseda vlády Slovenskej republiky súhlasil s predĺžením termínu splnenia úlohy do 28. februára 2015. 
Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (prepracované znenie) (Ú. v. EÚ L 178, 28. 6. 2013) a vykonávaciu smernicu Komisie 2014/58/EÚ zo 16. apríla 2014, ktorou sa v súlade so smernicou Európskeho parlamentu a Rady 2007/23/ES zriadi systém identifikácie pyrotechnických výrobkov (Ú. v. EÚ L 115, 17.4.2014) a zabezpečiť tak kompatibilitu právneho poriadku Slovenskej republiky s právom Európskej únie. Nakoľko na základe Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc, schváleného vládou Slovenskej republiky, je Úrad pre normalizáciu, metrológiu a skúšobníctvo Slovenskej republiky gestorom smernice 2013/29/EÚ a spolugestorom smernice 2014/58/EÚ a Ministerstvo hospodárstva Slovenskej republiky spolugestorom smernice 2013/29/EÚ a gestorom smernice 2014/58/EÚ, oba ústredné orgány štátnej správy spolupracovali na návrhu nariadenia vlády Slovenskej republiky s cieľom transpozície oboch smerníc v jednom právnom predpise. Transpozícia uvedených smerníc formou aproximačného nariadenia vlády Slovenskej republiky bola zvolená z dôvodu, že smernice ukladajú povinnosti hospodárskym subjektom ako aj orgánom trhového dozoru. Cieľom smerníc je ochrana spotrebiteľa, a to vo forme technického predpisu, teda zavedením základných bezpečnostných požiadaviek na pyrotechnické výrobky.
Právna úprava uvádzania pyrotechnických výrobkov na trh bola doposiaľ upravená v práve Európskej únie smernicou 2007/23/ES ako nástrojom harmonizácie práva, s cieľom zaručiť voľný pohyb pyrotechnických výrobkov na vnútornom trhu Spoločenstva a súčasne zabezpečiť vysokú úroveň ochrany zdravia a bezpečnosti, ochranu spotrebiteľov ako aj profesionálnych koncových užívateľov. Uvedenú smernicu bolo potrebné podstatne prepracovať a dať do súladu  s ustanoveniami nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a rozhodnutia Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh.
V zmysle návrhu nariadenia vlády Slovenskej republiky medzi pyrotechnické výrobky patrí zábavná pyrotechnika, scénická pyrotechnika a tzv. iné pyrotechnické výrobky. Návrh nariadenia vlády Slovenskej republiky roztrieďuje pyrotechnické výrobky do kategórií podľa úrovne nebezpečenstva a s ohľadom na spôsob ich použitia, účel alebo hladinu hluku. Stanovuje vekové obmedzenia pre predaj používateľom, požiadavky na označovanie, zavádza základné bezpečnostné požiadavky s cieľom ochrany spotrebiteľov a predchádzania nehodám. Návrh nariadenia vlády Slovenskej republiky ďalej ustanovuje povinnosti výrobcu, dovozcu a distribútora, postupy posudzovania zhody, požiadavky na označenie CE a rieši ďalšie súvisiace otázky. 
Smernica 2013/29/EÚ ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 30. júna 2015, smernica 2014/58/EÚ ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 30. apríla 2015.  
Návrh nariadenia vlády Slovenskej republiky nemá vplyv na rozpočet verejnej správy, nemá sociálny vplyv, ani vplyv na životné prostredie a informatizáciu spoločnosti. Návrh nariadenia vlády Slovenskej republiky má negatívny vplyv na podnikateľské prostredie.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.